# О б р а з л о ж е њ е

# Одлуке o изменама и допунама одлуке о буџету

**општине Ћуприја за 2021. годину**

Законски основ за доношење Одлуке о изменама и допунама одлуке о буџету општине Ћуприја за 2021. годину садржан је у члану 63. Закона о буџетском систему – Ребалансом буџета врши се усклађивање прихода и примања и расхода и издатака буџета на нижем, вишем или истом нивоу.

Овом изменом обим буџета је повећан због усвајања Решења Министарства пољопривреде, шумарства и водопривреде за остваривање права на подстицаје за инвестиције за унапређење и развој руралне јавне инфраструктуре у 2021. години, којим ће бити обухваћена реконструкција улица у селима на територији општине Ћуприја. Министарство за бригу о селу је донело решење о додели бесповратних средстава за организацију манифестације „Михољски сусрети села“, која ће да прерасте у традиционалну.

Повећање је извршено и за потребе пројекта „Чиста Србија“, који се односи на изградњу постројења за прераду отпадних вода и изградњу канализационе мреже по селима на територији општине Ћуприја, које ће финансирати Министарство грађевинарства и саобраћајне инфраструктуре. Општина Ћуприја је обезбедила средства за геодетско снимање и израду КТП-а.

Како би општина била у могућности да конкурише за доделу средстава по јавном позиву за доделу средстава за финансирање Програма енергетске санације стамбених зграда, породичних кућа и станова (уградња соларних панела и пратеће инсталације), потребно је било предвидети Одлуком о буџету средства и за ове намене.

Дошло је до мањих корекција расхода код индиректних корисника буџета, јер су се за поједине активности и манифестације, које због епидемије COVID-19 нису могле бити планиране приликом израде Одлуке о буџету општине Ћуприја за 2021. годину, због побољшања епидемиолошке ситуације на територији наше општине стекли услови да буду одржане.

Због хитности реализације поступка Јавних набавки и извршења обавеза према Републици, а у вези нових пројеката, Одлука ће ступити на снагу наредног дана од дана објављивања у „Службеном гласнику општине Ћуприја“.